b'\n_START_ARTICLE_\nWilhelm Christian Keilhau Fabritius\n_START_SECTION_\nBakgrunn\n_START_PARAGRAPH_\nHan var s\xc3\xb8nn av l\xc3\xb8ytnant Hans Urban Wohlert Fabritius (1784\xe2\x80\x931831) og Margrethe Keilhau (1792\xe2\x80\x931817).  Faren var f\xc3\xb8dt i K\xc3\xb8benhavn, s\xc3\xb8nn av den danske hoffjuveler Fredrik Fabritius, og hadde i 1801 hadde f\xc3\xa5tt jobb hos fogd Laurentius Borchsenius p\xc3\xa5 Inder\xc3\xb8y i Tr\xc3\xb8ndelag.  Mora var datter til generaladjutant og sjef for Gudbrandsdalens Korps, han Fredrik Wilhelm Christian Keilhau. De hadde i 1816 ervervet seg g\xc3\xa5rden Kauserud i Ullensaker.\n_START_SECTION_\nYrkeskarriere\n_START_PARAGRAPH_\nFra 1833 til 1838 gikk han i l\xc3\xa6re i boktrykket til professor  Gregers Fougner Lundh (1786\xe2\x80\x931836) og hans s\xc3\xb8nn i Kristiania. I 1839 bars det til K\xc3\xb8benhavn for \xc3\xa5 jobbe hos Br\xc3\xb8drene Berling (i Berlingske) og Bianco Luno (1795\xe2\x80\x931852).  _NEWLINE_ _NEWLINE_Etter to \xc3\xa5r returnerte han til Kristiania som faktor (teknisk trykkeleder) hos Chr. Wulfsberg, f\xc3\xb8r han i 1844 gikk hen og kj\xc3\xb8pte boktrykkeriet til Carl August Guldberg (1812\xe2\x80\x9392) og Adam Dzwonkowski (1815\xe2\x80\x9376), og grunnla trykkerifirmaet W.C. Fabritius. Det holdt til i Storgata 27, til det i 1853 ble flyttet til \xc3\x98vre Slottsgate 25. Bortsett fra \xc3\xa5 eie og gi ut Skilling-Magazin (1835\xe2\x80\x9391) drev han de f\xc3\xb8rste \xc3\xa5rene ikke eget bokforlag, men trykte heller b\xc3\xb8ker for andre forlag. Fra 1859 ga han ut den \xc3\xa5rlige Almanakk for Norge og var dens forlegger frem til 1865._NEWLINE_Han giftet seg i 1848 med Kaja Aars (1824\xe2\x80\x9396) som var datter av overkrigskommis\xc3\xa6r, kasserer i enkekassen Jonathan Julius Aars og Kirstine Elisabeth Hofgaard. S\xc3\xb8nnen Jonathan Julius Aars Fabritius (1852\xe2\x80\x931916) og svigers\xc3\xb8nnen Erling Nielsen (1851\xe2\x80\x931907) ble tatt opp i firmaet i 1886, \xc3\xa5ret f\xc3\xb8r han d\xc3\xb8de. Firmaet ble utover 1900-tallet til det grafiske konsernet Fabritius-gruppen.  _NEWLINE_Fabritius er gravlagt p\xc3\xa5 V\xc3\xa5r Frelsers gravlund i Oslo. Marmorengelen p\xc3\xa5 graven hans er laget av Gustav Vigeland. I 1919 ga han navn til Fabritiusall\xc3\xa9en i Oslo. Den ligger ved eiendommen Lille Borgen som Fabritius kj\xc3\xb8pte i 1856.'